ตลท.จับมือ 4 แบงก์ใหญ่บริการเปิดบัญชีซื้อขายหุ้นผ่าน i-Banking
ตลท.จับมือ KBANK-KTB-CIMBT-SCB บริการเปิดบัญชีซื้อขายหุ้นผ่าน i-Banking
9 ก.ย. 2558

ตลาดหลักทรัพย์แห่งประเทศไทย(ตลท.) ระบุว่า ตลท.ร่วมมือ 4 ธนาคารพาณิชย์ชั้นนำ ได้แก่ ธนาคารกสิกรไทย จำกัด (มหาชน) หรือ KBANK, ธนาคารกรุงไทย จำกัด (มหาชน) หรือ KTB, ธนาคารซีไอเอ็มบี ไทย (CIMBT) และธนาคารไทยพาณิชย์ จำกัด (มหาชน) หรือ SCB ภายใต้โครงการส่งเสริมช่องทางการลงทุนผ่านสาขาธนาคารพาณิชย์ (Banker to Broker) เอาใจผู้ลงทุนในยุคดิจิทัล ขยายช่องทางบริการเปิดบัญชีหลักทรัพย์ หรือบัญชีหุ้น เพื่อตอบโจทย์ไลฟ์สไตล์ ด้วยบริการเปิดบัญชีซื้อขายหลักทรัพย์ออนไลน์ผ่านระบบ Internet Banking หรือ i-Banking ของธนาคารทั้ง 4 แห่ง ได้แล้ววันนี้
โดยเป็นการอำนวยความสะดวกให้ลูกค้าธนาคารสามารถเปิดบัญชีซื้อขายหลักทรัพย์ได้อย่างรวดเร็ว ทุกที่ ทุกเวลาตลอด 24 ชั่วโมง ช่วยประหยัดเวลาและค่าใช้จ่าย ไม่ต้องเดินทางไปที่สาขาของบริษัทหลักทรัพย์หรือธนาคารด้วยตนเอง
ทั้งนี้ การเปิดบัญซื้อขายหลักทรัพย์ง่ายๆ ผ่านระบบ i-Banking ของ 4 ธนาคารที่ให้บริการ ได้แก่ K-Cyber Banking ของ ธ. กสิกรไทย KTB Net Bank ของ ธ.กรุงไทย CIMB Clicks ของ ธ. ซีไอเอ็มบี ไทย และ SCB Easy Net ของ ธ. ไทยพาณิชย์ ได้ทุกอุปกรณ์ ทั้งคอมพิวเตอร์ แลปท็อป สมาร์ทโฟน และแท็บเล็ต